FI Euroopan unionin virallinen lehti L 352/48

KOMISSION DELEGOITU ASETUS (EU) 2016/2376,

annettu 13 päivänä lokakuuta 2016,

venussimpukoiden (Venus spp.) pyyntiä Italian aluevesillä koskevasta poisheittämissuunnitelmasta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1380/2013 (1) ja erityisesti sen 15 artiklan 6 kohdan,

ottaa huomioon kalavarojen kestävää hyödyntämistä koskevista hoitotoimenpiteistä Välimerellä, asetuksen (ETY) N:o 2847/93 muuttamisesta ja asetuksen (EY) N:o 1626/94 kumoamisesta 21 päivänä joulukuuta 2006 annetun neuvoston asetuksen (EY) N:o 1967/2006 (2) ja erityisesti sen 15 a artiklan,

sekä katsoo seuraavaa:

(1) Asetuksen (EU) N:o 1380/2013 tavoitteena on saaliiden poisheittämisen lopettaminen asteittain kaikissa unionin kalastuksissa ottamalla käyttöön purkamisvelvoite, joka koskee saalisrajoitusten alaisten lajien saaliita.

(2) Asetuksen (EU) N:o 1380/2013 15 artiklan 6 kohdassa siirretään komissiolle valta hyväksyä delegoiduilla säädöksillä poisheittämissuunnitelmia enintään kolmen vuoden ajaksi yhteisten suositusten perusteella, joita jäsenvaltiot ovat laatineet kuultuaan asianomaisia neuvoa-antavia toimikuntia. Poisheittämissuunnitelmiin voi kuulua myös kalastusta koskevia teknisiä toimenpiteitä.

(3) Italia on ainoana jäsenvaltiona, jolla on välitön kalastuksenhoitoetu venussimpukoiden (Venus spp.) osalta Italian aluevesillä, toimittanut komissiolle suosituksen asetuksen (EU) N:o 1380/2013 18 artiklassa säädettyä menettelyä noudattaen. Suositus toimitettiin Venus spp. -kannan poisheittämistä koskevan kansallisen hoitosuunnitelman muodossa sen jälkeen, kun Välimeren neuvoa-antavaa toimikuntaa (MEDAC) oli kuultu. Suosituksen toimittamisen jälkeen tieteellis-teknis-taloudellinen kalastuskomitea (STECF) arvioi Italian esittämiä tieteellisiä tietoja. Suositukseen sisältyvät toimenpiteet ovat asetuksen (EU) N:o 1380/2013 18 artiklan 3 kohdan mukaisia.

(4) Asetuksen (EY) N:o 1967/2006 15 a artiklassa annetaan komissiolle valtuudet vahvistaa poisheittämissuunnitelmien hyväksymistä varten ja purkamisvelvoitteen alaisten lajien osalta säilyttämisen vähimmäisviitekoko, jonka tarkoituksena on varmistaa nuorten meren eliöiden suojeleminen. Säilyttämisen vähimmäisviitekoko voi tarvittaessa poiketa kyseisen asetuksen liitteessä III vahvistetusta koosta.

(5) STECF:n Venus spp. -kannan poisheittämistä koskevasta kansallisesta hoitosuunnitelmasta antamien päätelmien mukaan Venus spp. kuuluu lajeihin, joiden pyynninjälkeinen eloonjäämisaste on korkea, ja saaliin poisheitettävää osuutta koskevan purkamisvelvoitteen poikkeuspyyntö on siten perusteltu. Säilyttämisen vähimmäisviitekoon alentaminen 25 millimetristä 22 millimetriin ei ole ristiriidassa täysikasvuisen yksilön pituuden kanssa, eikä sillä luultavasti ole merkittävää vaikutusta nuorten eliöiden suojelemisen kannalta. Tällaisen alentamisen arvioidaan johtavan vain vähäiseen kannan lisääntymiskyvyn heikkenemiseen, eikä sillä katsota olevan merkittäviä vaikutuksia kyseiseen kantaan. Lopuksi pääteltiin, että ehdotetun tieteellisen seurantaohjelman avulla todennäköisesti saadaan riittävät tiedot poisheittämissuunnitelman vaikutusten arvioimiseksi.

(6) Purkamisvelvoitteen täytäntöönpanon asianmukaisen valvonnan varmistamiseksi jäsenvaltion olisi laadittava luettelo aluksista, joihin tätä asetusta sovelletaan.

(7) Koska tässä asetuksessa säädetyt toimenpiteet vaikuttavat suoraan unionin alusten harjoittamaan kalastukseen liittyvään taloudelliseen toimintaan ja kalastuskauden suunnitteluun, sen olisi tultava voimaan kolmantena päivänä sen jälkeen, kun se on julkaistu Euroopan unionin virallisessa lehdessä. Asetuksen (EU) N:o 1380/2013 15 artiklan 6 kohdan mukaisesti tätä asetusta olisi sovellettava enintään kolmen vuoden ajan,

ON HYVÄKSYNYT TÄMÄN ASETUKSEN:

1 artikla

Kohde

Tässä asetuksessa vahvistetaan yksityiskohdat, jotka koskevat Venus spp. -lajin kalastukseen Italian aluevesillä asetuksen (EU) N:o 1380/2013 15 artiklan 1 kohdan d alakohdan mukaisesti sovellettavan purkamisvelvoitteen täytäntöönpanoa.

2 artikla

Säilyttämisen vähimmäisviitekoko

1. Asetuksen (EY) N:o 1967/2006 liitteessä III vahvistetusta säilyttämisen vähimmäisviitekoosta poiketen ja asetuksen (EU) N:o 1380/2013 15 artiklan 11 kohdan soveltamiseksi Venus spp. -lajin säilyttämisen vähimmäisviitekoko Italian aluevesillä kokonaispituutena mitattuna on 22 mm.

2. Venus spp. -lajin koko mitataan asetuksen (EY) N:o 1967/2006 liitteen IV mukaisesti.

3 artikla

Alusluettelo

1. Jäsenvaltion viranomaiset määrittävät alukset, joihin purkamisvelvoitetta sovelletaan.

2. Jäsenvaltion viranomaisten on toimitettava komissiolle viimeistään 31 päivänä joulukuuta 2016 suojattua unionin kalastuksenvalvonnan verkkosivustoa käyttäen luettelo aluksista, joilla on lupa pyytää Venus spp. -lajia hydraulisilla pohjaharoilla Italian aluevesillä. Jäsenvaltioiden viranomaisten on pidettävä luettelo aina ajan tasalla.

4 artikla

Voimaantulo

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivän tammikuuta 2017 ja 31 päivän joulukuuta 2019 välisenä aikana.

Tämän asetuksen 3 artiklaa sovelletaan kuitenkin asetuksen voimaantulopäivästä lähtien.

Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti. Tehty Brysselissä 13 päivänä lokakuuta 2016. Komission puolesta Puheenjohtaja Jean-Claude JUNCKER

(1) EUVL L 354, 28.12.2013, s. 22.

(2) EUVL L 409, 30.12.2006, s. 11.